《送六陔弟之黔》
清代·葛远

年少初为客，焉知行路难。黔山二千里，湘水万重澜。

且听骊歌二，翻怜雁影单。家书宜早付，长铗莫轻弹。

志大须鹏展，枝栖愿莺安。前途殷御李，名士喜瞻韩。

笔札从容出，诗书蕴藉看。寓公防落魄，游子恐孤寒。

堂上缝衣密，闺中织锦宽。得如青眼愿，毋遣白头叹。

恋栈犹凡马，抟空要健翰。田园未荒芜，知倦及时还。

作者简介：葛远，字香根，自号惜芳痴人，湘潭人。利川女，同县诸生杨炳炎继室。有《评梅阁诗词集》。